U skladu sa članom 4. stav 1. i 4. Zakona o preuzimanju akcionarskih društava (Službeni glasnik RS, broj 65/08, 92/09, 59/13 i 19/19), **STEEL MEHANIKA d.o.o. Derventa, Ul. Kninska bb, 74400 Derventa**, kao Ponudilac objavljuje

**JAVNU PONUDU ZA PREUZIMANJE**

akcionarima emitenta **Metal a.d. Gradiška,** Dositejeva 7, 78400 Gradiška (u daljem tekstu Emitent), a kako slijedi:

1. Osnovni kapital Emitenta iznosi 857.645 KM, podijeljen je na 857.645 redovnih (običnih) akcija klase „A“ nominalne vrijednosti 1,00 KM.

2.Ponudilac,STEEL MEHANIKA d.o.o. Derventa, Ul. Kninska bb, 74400 Derventa, na dan objave ponude za preuzimanje, vlasnik je 707.164 akcije Emitenta, koje su redovne, pojedinačne nominalne vrijednosti 1,00 KM, što predstavlja 707.164 glasa u skupštini Emitenta ili 82,454162% od ukupnog broja glasova. Ponudilac u postupku objavljivanja javne ponude za preuzimanje djeluje samostalno.

3. Ova ponuda daje se svim akcionarima Akcionarskog društva Metal Gradiška, koji su vlasnici akcija koje daju pravo glasa u skupštini Emitenta. Ponudilac se obavezuje da će kupiti svaku akciju koja daje pravo glasa u skupštini Emitenta, pod propisanim uslovima i uslovima utvrđenim u ovoj ponudi.

4. Za svaku akciju koja je predmet ove ponude Ponudilac se obavezuje da će platiti cijenu od 2,52 KM, što je ujedno najviša cijena po kojoj je ponudilac sticao akcije u periodu od godinu dana prije nastanka obaveze objavljivanja ponude za preuzimanje. Prosječna cijena akcija ostvarena na berzi u posljednjih šest mjeseci prije nastanka obaveze objavljivanja ponude za preuzimanje iznosi 2,4599 KM.

5. Ponudilac se obavezuje da će platiti cijenu navedenu u ovoj ponudi za sve deponovane akcije u roku od 10 (deset) dana od dana isteka roka važenja ove ponude. Sredstva za plaćanje deponovanih akcija obezbijeđena su Ugovorom o vođenju namjenskog računa br. 20137029 od 05.04.2022. godine, zaključenim između Ponudioca i Addiko Bank a.d. Banja Luka, Aleja Svetog Save 13, 78000 Banja Luka. Plaćanje će se izvršiti preko navedene banke prenosom novčanih sredstava sa posebnog računa Ponudioca otvorenog kod ove banke na račune ili štedne knjižice akcionara koji su deponovali akcije.

6. Depozitar je Centralni registar hartija od vrijednosti a.d. Banja Luka, ul. Sime Šolaje 1, 78000 Banja Luka.

7. Rok važenja ove ponude za preuzimanje je 30 (trideset) dana od dana njenog objavljivanja u dnevnom listu Glas Srpske, s tim da rok počinje teći od dana objavljivanja.

8. Berzanski posrednik Ponudioca je Brokersko-dilersko društvo Advantis Broker a.d. Banja Luka, sa sjedištem u ul. Krajiških brigada 113, 78000 Banja Luka.

9. Akcionar koji želi da prihvati ovu ponudu dužan je da akcije koje su predmet ove ponude deponuje kod depozitara, do isteka roka važenja ponude. Svoje akcije s pravom glasa akcionar deponuje isključivo tako da Berzanskom posredniku, ovlaštenom za poslovanje sa hartijama od vrijednosti, daje potpisan nalog za prihvatanje ove ponude. Obrazac naloga za prihvatanje ponude se preuzima i potpisuje kod Berzanskog posrednika, a sadrži:

- podatke o ponudi za preuzimanje, - podatke o akcionaru, - podatke o akcijama koje se deponuju, - podatke o bankarskom računu ili štednoj knjižici akcionara, - potpis akcionara.

Akcionar ne može raspolagati akcijama koje je deponovao radi prihvatanja ponude. Istekom roka važenja ove ponude smatra se da je akcionar koji je deponovao akcije, prihvatio ovu ponudu. Akcionar može povući deponovane akcije tako da Berzanskom posredniku daje potpisan nalog za odustajanje od ove ponude koji sadrži iste podatke kao i nalog za prihvatanje ponude. Akcionar može povući deponovane akcije u slučaju objavljivanja konkurentske ponude za preuzimanje ili ako Ponudilac ne plati akcije u roku za plaćanje navedenom u ovoj ponudi. Povlačenje deponovanih akcija smatraće se odustankom akcionara od prihvatanja ove ponude. Akcionar se ne može odreći prava na povlačenje deponovanih akcija pod uslovima propisanim Zakonom.

10. Ciljevi Ponudioca i njegove namjere u vezi sa Emitentom, u slučaju uspjeha javne ponude, su usmjereni na upravljanje Emitentom u pravcu zadržavanja i daljeg razvoja osnovne djelatnosti Emitenta. Ponudilac ima za cilj da svojim aktivnim učešćem doprinese efikasnijoj realizaciji postojećih poslovnih planova Emitenta, te da poslovnom politikom utiče na povećanje prihoda, a samim tim i na profitabilnije poslovanje Emitenta. Ponudilac ne planira promjenu mjesta obavljanja djelatnosti Emitenta, dok će broj zaposlenih biti u skladu sa budućim potrebama Emitenta.

11. Ponudilac neće kupiti akcije Emitenta s pravom glasa na kojima je zasnovan teret (založno pravo, pravo plodouživanja i drugi tereti).

12. Ponudilac snosi sve troškove koji proiziđu iz ove ponude, bez obzira na konačne rezultate preuzimanja, izuzev troškova prihvatanja ponude koje snosi akcionar koji prihvata ponudu.

13. Za istinitost, tačnost i potpunost podataka objavljenih u ponudi za preuzimanje odgovorna su sva lica koja su učestvovala u izradi ili pripremi ponude za preuzimanje.

14. Za štetu koja je nastala zbog neistinitih, netačnih i nepotpunih podataka u ponudi za preuzimanje solidarno odgovaraju sva lica iz prethodne tačke.

Za sve dodatne informacije i objašnjenja o javnoj ponudi i načinu deponovanja akcija radi prihvatanja ponude i načinu isplate ponuđene cijene, obratite se Brokersko-dilerskom društvu Advantis Broker a.d. Banja Luka na telefon: +387 51 233 710, fax: +387 51 233 711.

STEEL MEHANIKA d.o.o. Derventa

zastupan po punomoćniku

Advantis Broker a.d. Banja Luka